འགའ་རེས་རྒྱ་ནག་གཞུང་གིས་ད་ལྟ་བར་ང་ཚོའི་རང་སྐྱོང་གི་དགོས་འདུན་ལ་ངོས་ལེན་བྱས་མེད་སྟབས་དབུ་མའི་ཐབས་ལམ་དེ་ཁུངས་འཁྱོལ་མ་སོང་ཟེར་གྱི་ཡོད།རྒྱ་ནག་གཞུང་དང་མཉམ་དུ་འབྲེལ་བ་བྱེད་སྐབས་ལོ་དང་ཟླ་བ་ཁ་ཤས་ནང་གྲུབ་འབྲས་ཐོན་གྱི་རེད་སྙམ་པ་སུ་ལའང་མེད།དེ་ལྟར་བསམ་མཁན་ཡོད་ན་ཆབ་སྲིད་ཀྱི་དངོས་ཡོད་གནས་ཚུལ་མ་རྟོགས་པ་རང་རེད།བོད་རྒྱའི་དཀའ་རྙོག་ནི་ལོ་ངོ་བརྒྱ་ཕྲག་ཁ་ཤས་ནས་བརྒྱུད་པའི་ལོ་རྒྱུས་ཀྱི་གནད་དོན་རྙོག་འཛིང་ཆེ་ལ་ནང་དོན་གཏིང་ཟབ་ལྡན་པ་ཞིག་རེད།ལར་ནས་ད་བར་རྒྱ་ནག་གཞུང་གིས་རིགས་པ་དང་རྒྱུ་མཚན་དྲངས་ཏེ་དབུ་མའི་ལམ་ལ་དགག་པ་རྒྱག་མི་ཐུབ་པར་བརྟེན་ཧམ་བཤད་དང་།ཞྭ་མོ་ནག་པོ་གཡོག་ཐབས་བྱེད་ཀྱི་ཡོད།རྒྱ་གཞུང་གིས་དབུ་མའི་ལམ་ལ་དགག་པ་བརྒྱབ་པ་དེ་དག་ལ་རྒྱལ་སྤྱིའི་ཐོག་ནས་རྒྱུ་མཚན་འདུག་ཅེས་བརྗོད་མཁན་སུ་ཞིག་ཀྱང་མི་འདུགདེ་དང་དུས་མཚུངས་རྒྱ་རིགས་མང་ཚོགས་ཀྱི་ཁྲོད་དང་།ལྷག་པར་དུ་བོད་ཀྱི་དངོས་ཡོད་གནས་ཚུལ་ཤེས་མཁན་རྒྱ་རིགས་མཁས་དབང་དང་མི་རབས་གཞོན་པ་ཚོའི་ཁྲོད་བོད་མིའི་བདེན་དོན་ལ་ཤ་ཚ་རྒྱབ་སྐྱོར་བྱེད་མཁན་ཇེ་མང་ངུ་འགྲོ་བཞིན་པ་ཤེས་གསལ་རེད།